Orice operator economic are dreptul de a participa la o licitație deschisă, prin depunerea unei oferte în urma publicării anunţului de participare. Licitația deschisă se desfășoară într-o singură etapă și presupune ca autoritatea contractantă să emită, după anunțarea licitației, documentele complete referitoare la licitație, inclusiv caietul de sarcini și contractul, pentru toți operatorii economici care cer să participe. Aceștia prezintă mai apoi atât informații privitoare la calificarea lor cât și ofertele, urmând ca acestea să fie evaluate de către autoritatea contractantă în funcție de următoarele criterii în vederea atribuirii contractului: cel mai bun raport calitate-preţ; cel mai bun raport calitate-cost; costul cel mai scăzut; preţul cel mai scăzut. Atribuirea contractelor prin licitație deschisă se poate face în cazul în care prețul achiziției publice depășește următoarele praguri valorice estimative, fără TVA: Lucrări: 26.093.012 lei; Produse și servicii: 678.748 lei; Produse și servicii atribuite de consilii locale/județene: 1.042.363 lei; Servicii sociale și alte servicii specifice: 3.636.150 lei.